BKD แนวโน้มปี 64 ผลงานแกร่ง หลังประเดิมไตรมาส 1 พลิกกำไร 19 ลบ.
“บีเคดี” โชว์ไตรมาส1/64 กำไรสุทธิโตกว่า 497% ชี้แนวโน้มปีนี้ผลประกอบการแจ่ม  ทยอยรับรู้รายได้จากแบ็คล็อกในมือ 1.4 พันล้าน
“บีเคดี” โชว์ไตรมาส 1/64 กำไรสุทธิแตะ 19.05 ล้านบาท เมื่อเทียบกับงวดเดียวกันของปีก่อนที่ขาดทุนสุทธิ 4.8  ล้านบาท ชี้แนวโน้มปีนี้ผลประกอบการแจ่ม  ทยอยรับรู้รายได้จากแบ็คล็อกในมือ 1.4 พันล้าน
12 พ.ค. 2564

นางนุชนารถ รัตนสุวรรณชาติ ประธานเจ้าหน้าที่บริหาร บริษัทบางกอกเดค-คอน จำกัด(มหาชน) หรือ BKD  ซึ่งเป็นบริษัทรับเหมาตกแต่งภายในครบวงจร เปิดเผยว่า  ผลประกอบการไตรมาส 1/64 บริษัทมีกำไรสุทธิ 19.05 ล้านบาท เพิ่มขึ้น 497%  เมื่อเทียบกับงวดเดียวกันของปีก่อนที่ขาดทุนสุทธิ 4.8  ล้านบาท
โดยสาเหตุที่ทำให้ผลประกอบการพลิกเป็นบวกได้ เนื่องจากปีนี้บริษัทสามารถเข้าทำงานในโครงการต่างๆได้ พนักงานสามารถทำงานข้ามเขตได้ แม้สถานการณ์โควิด-19 จะมีการแพร่ระบาดระลอกใหม่
สำหรับแนวโน้มผลการดำเนินปี 2564 บริษัทมั่นใจว่าผลประกอบการทั้งปีจะมีกำไรสุทธิ เนื่องจากปีนี้บริษัทยังมีมูลค่างานในมือที่รอรับรู้รายได้(Backlog)ประมาณ 1.4 พันล้านบาท  และคาดว่าครึ่งปีหลังจะเริ่มมีงานประมูลใหม่ ๆ เกิดขึ้น หากสถานการณ์แพร่ระบาดโควิด-19 คลี่คลาย  ขณะเดียวกันบริษัทยังมีการรับงานตกแต่งภายในโครงการที่อยู่อาศัยระดับบนอย่างต่อเนื่อง โดยสัดส่วนรายได้หลักมาจากลูกค้ากลุ่มโรงพยาบาลประมาณ 60% ที่เหลือกระจายไปในกลุ่มสำนักงาน ที่อยู่อาศัย และโรงแรม
“ปีนี้แม้โควิด-19จะกลับมาแพร่ระบาดระลอกใหม่ แต่ BKD ก็ตั้งรับสถานการณ์ได้ เราสามารถเข้าไปทำงานในโครงการรับเหมาตกแต่งภายในได้ จากปี 2563 ไม่สามารถทำงานข้ามเขตได้เลย ทำให้ BKD มั่นใจว่าปีนี้เราจะเทิร์นอะราวด์” นางนุชนารถกล่าว